Document ID: /fineweb-2-swissfilter-quality_10-filterrobots/filtered/01772.jsonl.gz/7

Zdroj: Pixabay
Mať založený bankový účet je v dnešnej dobe už skoro nevyhnutnosťou. Veľa Slovákov prichádzajúcich do Švajčiarska sa však pýta, ktorá banka je tá najlepšia.
Ako pri mnohých iných otázkach, tak aj pri tejto, si na začiatku treba definovať, čo od osobného bankového účtu očakávate. Čiže v prvom rade si treba premyslieť, ako chcete účet používať.
Otázky, ktoré by ste si mali klásť:
- potrebujem bankový účet vo Švajčiarsku alebo mi stačí ten slovenský?
- v ktorej mene chcem dostávať výplatu (CHF alebo €)?
- potrebujem platobnú kartu?
- na čo chcem využívať platobnú kartu?
- potrebujem platiť kartou v obchode?
- potrebujem platiť kartou cez internet?
- potrebujem s kartou vyberať peniaze v bankomate?
- potrebujem s kartou vyberať peniaze v bankomate na Slovensku?
- potrebujem posielať mesačne peniaze na Slovensko?
- chcem kreditnú kartu, kde budem platiť požičanými peniazmi?
- potrebujem aj internetové bankovníctvo?
- potrebujem pre internetové bankovníctvo aj aplikáciu do smartfónu?
- potrebujete platiť s kartou bezkontaktne?
- potrebujete platiť bezkontaktne cez služby tretích strán (napr. Apple Pay, TWINT ai.)?
Prvou dôležitou informáciou je, že nie každý zamestnávateľ od vás vyžaduje, aby ste mali osobný bankový účet vedený vo Švajčiarsku. Niektorí Slováci žijúci vo Švajčiarsku dostávajú svoju výplatu už roky na slovenský účet a sú s týmto riešením spokojní. My si v tomto článku povieme aj to, prečo sa to neoplatí.
Švajčiarsko je vo svete považované za bankovú veľmoc, a preto máte na výber z množstva bánk. Tie najpreferovanejšie na trhu sú UBS, Credit Suisse, Raiffeisen, Kantonálne banky a PostFinance.
Prečítajte si aj: Ušetrite na platbách so službou Wise
UBS a Credit Suisse sú dve najväčšie banky, ktoré tvoria základ švajčiarskej bankovej scény, pretože určujú napríklad kľúčové úrokové sadzby. Obe banky sú tiež významnými zamestnávateľmi v krajine.
Vo Švajčiarsku však aktuálne pôsobí približne 260 bánk. Okrem už spomenutých aj 62 regionálnych bánk a sporiteľní, 7 súkromných bankárov a mnoho ďalších domácich a zahraničných finančných inštitúcií.
Kantonálne banky
24 kantńov (z 26) vo Švajčiarsku má svoju kantonálnu banku. Každá takáto banka je samostatný nezávislý subjekt ponúkajúci svoje služby v danom kantóne. Až 21 z týchto bánk má neobmedzenú štátnu záruku, čo znamená, že príslušný kantón je v prípade problémov banky zodpovedný za 100 % plnenie voči klientom.
Dnes je však ich nezávislosť aj veľkou nevýhodou, pretože pri sťahovaní sa do iného kantónu, čo sa z dôvodu zmeny zamestnávateľa deje pomerne často, musí klient banku jednoducho vymeniť. Znamená to zrušenie pôvodného účtu a založenie úplne nového.
Kantonálnu banku práve z vášho kantónu si môžete vyhľadať na webovej stránke: www.kantonalbank.ch
UBS
Banka UBS je najväčší správca aktív na svete. Banka má vo Švajčiarsku približne 280 pobočiek. Banka sa stará o súkromných, firemných a investičných klientov a ponúka aj správu majetku.
Credi Suisse
Medzinárodná banka so švajčiarskymi koreňmi je obľúbená medzi najbohatšími ľuďmi na svete. Credit Suisse je jednou z popredných bánk na svete s viac ako 45 000 zamestnancami, pobočkami v 50 krajinách a odbornosťou skoro vo všetkých aspektoch bankovníctva, investícií a financií.
Raiffeisen
Banka funguje ako družstevné spoločenstvo pod strešnou organizáciou Raiffeisen Switzerland, ktoré má pod sebou 246 bánk. Aj keď sú jednotlivé banky nezávislé, stále majú spoločnú infraštruktúru.
S 847 pobočkami má Raiffeisen najhustejšiu sieť pobočiek vo Švajčiarsku, čiže ju nájdete naozaj skoro všade.
PostFinance
Táto banka je dcérskou spoločnosťou švajčiarskej pošty (Die Schweizerische Post). Jej hlavnou oblasťou činnosti sú vnútroštátne a medzinárodné platby. Okrem toho ponúka aj produkty a služby v oblasti sporenia, investovania a financovania. PostFinance má bankovú licenciu od júna 2013, ale švajčiarska Spolková vláda jej zrušila štátnu záruku v roku 2017.
Kým vám vydajú povolenie na pobyt
Otvorenie osobného účtu vo švajčiarskej banke nemusí byť pre Slovákov vôbec jednoduché. Po príchode do krajiny helvétskeho kríža nejaký čas trvá, kým vám vydajú vaše povolenie na pobyt (Aufenthaltsbewilligung) no a bez neho to budete mať veľmi obmedzené.
Niektoré banky síce ponúkajú otvorenie osobného účtu aj pre cudzincov s pobytom iba v cudzine, ktorý by ste si mohli otvoriť na základe predloženého pasu alebo občianskeho preukazu, ale tieto účty majú vysoké mesačné poplatky (cca. 30 CHF).
Zdroj: Pixabay
Dobrým príkladom takého účtu je osobný účet v Migros Bank, kde účet pre cudzinca s pobytom v zahraničí stojí 30 CHF na mesiac a tento poplatok by ste platili aj po dodatočnom zdokladovaní vášho povolenia na pobyt.
U tejto banky však platí, že ak ešte nemáte vydané povolenie na pobyt a namiesto neho predložíte potvrdenie o prihlásení sa na pobyt (Meldebestätigung), tak je len na regionálnom manažérovi banky, ako bude postupovať.
Ak si teda potrebujete otvoriť osobný účet v banke pred tým, ako vám vydajú povolenie na pobyt a nechcete platiť vysoké poplatky za účet s pobytom v zahraničí, okrem Aargauische Kantonalbank, Schaffhauser Kantonalbank, Credit Suisse a PostFinance skúste aj Migros Bank.
Jednoduchšie to budete mať už s povolením na pobyt. Vtedy si budete môcť vybrať úplne slobodne.
Ako si otvoriiť osobný bankový účet vo Švajčiarsku?
Otvorenie osobného účtu v banke budete musieť vybaviť osobne na vybranej pobočke alebo banke zaslať ovorené kópie dokladov poštou. Od roku 2016 je vo Švajčiarsku dovolené aj online otvorenie účtu, ale zrejme ešte bude nejaký časť trvať, kým túto možnosť banky do praxe zavedú.
Pri zakladaní účtu je dôležité mať na predloženie občiansky preukaz alebo pas (resp. spolu aj s povolením na pobyt alebo potvrdením o prihlásení sa na pobyt), ale môže sa vám stať, že sa budú vyžadovať aj iné listiny, ako napríklad nájomná zmluva alebo účet za elektrinu.
Najlacnejšie, najlepšie alebo zlatý stred
Cenové porovnanie osobných účtov je príliš zložité a aj poplatky banky menia relatívne často. Cena je závislá hlavne na vašich potrebách, príjme, úsporách a využívaní služieb.
Vo všeobecnosti ale môžeme banky rozdeliť na najlacnejšie, najlepšie, a potom je zlatý stred.
Medzi najlacnejšie banky z pohľadu poplatkov za účet patia Migros Bank, Banque Cantonale Vaudoise, Neon a ZAK.
Najdrahšie to zrejme budete mať pri UBS a Credit Suisse a zlatý stred by mohol byť Raiffeisen, Bank Cler, niektoré kantonálne banky, ale aj PostFinance.
Prečo sa oplatí osobný účet vo Švajčiarsku?
Ako sme už spomínali, niektorí Slováci žijúci vo Švajčiarsku si nechávajú svoje výplaty posielať výhradne na slovenský účet, pretože žiadny iný ani nemajú. Nie každému z nich sa to však aj finančne oplatí.
Jedným z viacerých dôvodov je výmenný kurz, ktorým banka zamestnávateľa mení švajčiarske franky na euro, aby ich mohla poslať na slovenský eurový účet zamestnanca. Je to legálny a štandardný nástroj bánk na tvorbu zisku, ale z pohľadu zákazníka je to nevýhodné.
Aktuálny výmenný kurz Európskej centrálnej banky si môžete pozrieť aj na webovej stránke www.kurzovakalkulacka.sk
Výhodnejšie riešenie sa ponúka po založení švajčiarskeho osobného účtu, kde vám zamestnávateľ posiela vašu výplatu. Ak potrebujete posielať peniaze aj na Slovensko, použite napríklad overenú službu Wise, kde za malý poplatok posielate svoje peniaze so stredovým výmenným kurzom.
Prečítajte si aj: Ako ušetriť vo Švajčiarsku? Veľa informácií na jednom mieste
Ako funguje služba Wise?
Služba je zameraná hlavne na bezhotovostné prevody a jej výhodou je, že vaše peniaze vlastne ani nebudú podliehať výmennému kurzu. Peniaze posielate na účet spoločnosti Wise vo Švajčiarsku a tá vám po odpočítaní nízkeho poplatku a cez prevod stredovým výmenným kurzom zase pošle peniaze zo svojej banky v krajine, kde majú byť peniaze pripísané na účet.
Takto sa legálne a reálne obíde prevod výmenným kurzom, a to sú v konečnom dôsledku vaše ušetrené peniaze.
Zdroj: www.moneyland.ch
Ak sa vám článok páčil, potešilo by nás vaše hodnotenie:
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.